ZLHR: Lilakho Ukusa Uhulumende Emthethwandaba Nxa Esephula Ilungelo Loluntu
AbeZLHR bahlangane lezakhamizi zeChitungwiza bezikhuthaza ukucela ihlanganiso ezizimeleyo ukuthi ziziphathise ukumisana lohulumende lapho esephula amalungelo azo
HARARE — AbeZimbabwe Lawyers for Human Rights bahlangane lezakhamizi zeChitungwiza oqoqwe yinhlanganiso yeChitungwiza Residents Trust, kuphawulwa okusemthethweni ingwalondaba ezine ezikhuluma phezu kwezigaba zamalungelo oluntu, ezimunyethwe yisisekelo esitsha sombuso lokungenziwa nguzulu ukubuza uhulumende lenkokheli zakhe phezu kwalezi zigaba. Ophethe uhlangothi lokuqutshwa kwenhlelo zokufundisa uzulu phezu kwemithetho yelizwe, eligqwetha elisebenza lalenhlanganiso yeZLHR unkosazana Agnes Muzondo uthi kuyinto edanisayo ukuba lokhe uzulu engela lwazi phezu kwalesi sisekelo esitsha sombuso. Unkosazana Muzondo uthi bakubone kufanele njenganhlanganiso ukuyahlangana lozulu weChitungwiza ngenjongo yokufundisana phezu kwamalungelo azo akusisekelo sombuso. Ukhuthaza uzulu ukuba asebenzelane lezinye inhlanganiso ezilwela ilungelo loluntu, ukuze athole usizo lokusa ingatsha zikahulumende emithethwandaba ngoba kule ndleko enkulu. Abangene lumhlangano owenzelwe e Unit L Community Hall, bathi bebengazi ukuba balelungelo lokukhalaza edale leConstitutional Court nxa amalungelo abo ethe epulwa njalo belawo amandla wokusa inkokheli lengatsha zikahulumende okugoqela omanisipala, emthethwandaba. Umnumzana Wilbert Ndiweni ohlala koSeke eUnit N, uyisiphathamandla senhlanganiso yezakhamizi eye Chitungwiza Residents Association. Uthi uNdiweni kunengi akufunde kulomhlangano phezu kokumunyethwe yisisekelo sombuso ngamalungelo kazulu lanxa yena ubelalo ulwazi oluyincosana phezu kwezindaba ezinje. Wathi kunje lukhulu udubo lokuswelakala kwamanzi emzini weChitungwiza lapho akhuthaza khona izakhamizi ukuba zithathe inyathelo lokudinga indlela zokubuza inkokheli ukuba kuyini okubangela leso simo. Unkosikazi Siphathisiwe Ndebele wasemzini we Zengeza 5 ungomunye walabo abangene lumhlangano. Lanxa isimithathu iminyaka uNkosikazi Ndebele ehlala kulomuzi we Zengeza 5, uthi lokhe kungela mahluko kudaba lokutholakala kwamanzi. Umnumzana Joseph Nduna ohlala e Zengeza Five emzini weChitungwiza laye ubekulomhlangano uveza ukuba uphathisekile kakhulu ngalo mhlangano. Umqondisi we Chitungwiza Residents Trust umnumzana Marvelous Khumalo uthi bakubonile njengenhlanganiso ukuthi ulwazi luyasilela kuzulu phezu kokumunyethwe yisisekelo sombuso okubenze basebenzelane labe ZLHR ukuqhuba lumhlangano ngenjongo yokuba amagqwetha alenhlanganiso, azwisisa ulimi lomthetho, axazulule lokuchasisa amalungelo akusisekelo sombuso. Abe ZLHR bakhuthaza uzulu ukuba angafeli ngaphakathi, kodwa asebenzelane lenhlanganiso ezizimeleyo ezilwela ilungelo loluntu ukuze aphathiswe ukumisana lohulumende lapho esephula amalungelo okumele awalondoloze. Ingwalondaba ezine eziphawulwe okusemthethweni emhlanganweni lo ngezikhuluma phezu kwamalungelo abalisa ilungelo lokuthola amanzi ahlanzekileyo, elokuba umuntu angaze asuswa mahlayana lapho ahleli khona, ukuba atholiswe imfundo kanye lelokuba anelise ukuthola usizo kwezempilakahle. Lezingwalondaba ziguqulelwe zafakwa kundimi zeSiNdebele lolweSiShona, ngenjongo yokwenza uzulu azwisise amalungelo akhe ngaphansi kwalesi sisekelo esitsha njalo aphatheke kumikhankaso yokulwela ilungelo lakhe.